City Power-hoof vat verlof tydens ondersoekJohannesburg. Argieffoto: Legendtours Sicelo Xulu, die besturende hoof van City Power, het verlof geneem totdat ŉ forensiese ondersoek na bewerings van bedrog en korrupsie by die Johannesburgse kragverskaffer afgehandel is. City Power het dié aankondiging Donderdag in ŉ verklaring gemaak. “Die raad van City Power het Xulu se versoek, om verlof te neem hangende die voltooiing van die forensiese ondersoek, goedgekeur,” lui die verklaring. Die raad het gesê hoewel hy Xulu se verlof goedgekeur het, voel hy nie dit is nodig om Xulu te skors nie. “Xulu se besluit om verlof te neem spruit uit ŉ begeerte om enige vermeende spanning tussen die City Power-raad en sy aandeelhouer, die Stad Johannesburg, te ontlont.” Volgens die verklaring gee die raad sowel as Xulu hul volle samewerking in die ondersoek. Bewerings van korrupsie, wat verband hou met die stad se R1 miljard slimmeter-tender, staar Xulu in die gesig. Dié tender is aan Edison Power, wat deur die sakeman Vivian Reddy besit word, toegeken.